Hans Jacob A. Kreyberg

Hans Jacob Arnold Kreyberg (1924–1983) var en norsk samfunnsøkonom og professor i sosialøkonomi ved NTH (Norges tekniske høgskole) i Trondheim 1970–1983.


== Bakgrunn og familie ==
Hans Jacob Arnold Kreyberg ble 24. november 1924 født på Levanger som sønn av Leiv Kreyberg og  Emmie Louise Klem.. Hans Jacob begynte fem år gammel på Bygdø skole i Oslo. Familien flyttet i 1933 inn i «Villa Kreyberg» på Ullern. Under den tyske invasjonen av Norge i 1940 fulgte han faren som tjenestegjorde som sjef i saniteten. I juni 1940 reiste de til USA via Nova Scotia. Under første del av andre verdenskrig var han i USA og ble uteksaminert ved Columbia College i 1943 da han gikk inn i krigstjeneste i Storbritannia og Nord-Norge. Kreyberg begynte å studere i London i 1943. Han fulgte deretter sin far og ble fenrik i Forsvarets sanitet.. Gift i 1952 med Rigmor Skogland.


== Utdanning og virke ==
Kreyberg ble cand.oecon. i 1951 ved Universitetet i Oslo, deretter arbeidet han som statistiker ved WHOs Tuberkuloseforskningskontor i København. Fra 1952 til 1959 var han stipendiat ved Institutt for sosialøkonomi under Ragnar Frisch og Trygve Haavelmo med John Maynard Keynes' teorier som særskilt interessefelt, etter hvert kjent som «the Oslo School». Han utarbeidet en oversikt over Keynesmodellene i 1961, utgitt på nytt i 1972. I 1956 mottok han Kongens gullmedalje.I samme tidsrom bidro han i arbeidet til sin far med å påvise årsakssammenheng mellom lungekreft og tobakksrøyking, først med en redegjørelse for metodologiske problemer ved en retrospektiv case-control-studie i 1954, og i 1964 med en stokastisk modell der han tar individuell sårbarhet og kumulativ effekt av eksponering i betraktning. Årsakssammenheng mellom røyking og lungekreft var på dette tidspunkt et kontroversielt tema. Eksperimentelle bevis for den kreftfremkallende virkningen av tjære fantes i dyreforsøk, og det var påvist karakteristiske histopatologiske forandringer i maligne lungesvulster hos røykere som skilte seg fra morfologien hos ikke-røykere. Dette var et banebrytende arbeid og starten på typebestemmelse av maligne svulster, utført av Leiv Kreyberg i samarbeid med britene W.R. Doll og R. Peto. Men økt industrialisering og urbanisering ble sett på som konkurrerende årsaksforklaringer til tjære i tobakk som det kreftfremkallende agens, og påvisning av årsakssammenheng mellom lungekreft og tobakksrøyking på befolkningsnivå var en brikke som måtte på plass for å få vitenskapelig aksept for denne årsakssammenhengen. Han så at tobakk var et svakt karsinogen der man kun observerte den første, slake delen av den S-formende dose-responskurven slik at den kumulative effekten av eksponering først viste seg etter flere tiår. 
I 1959 holdt han to radioforedrag i NRK, først publisert i Sparebankbladet i 1959 og senere som «Klassiker» i Samfunnsøkonomen nr. 2, 2011 med et forord av Haakon Vennemo, videre omtalt blant annet i Økonomisk Forum i 2001 av høyskolelektor Nils E. Sørgaard i en polemikk med Torger Reve. 
I 1959 kom Kreyberg som vikar for Gunnar Bøe til Sosialøkonomisk institutt ved NTH og ble dosent samme sted i 1962. I 1963/1964 var han et år i Minneapolis som gjesteprofessor etter invitasjon fra University of Minnesota. Innvalgt medlem av Det Kongelige Norske Videnskapers Selskap i 1966. Dr. philos. i 1970 med avhandlingen On the maximum principle of optimal control in economic processes i 1969 og ble tilsatt som professor ved NTH i 1970. I forbindelse med utnevnelsen i Statsråd kom spørsmålet om ordlyden i embedseden opp, der det var inntatt et forbehold "så sandt hjælpe mig Gud den Almektige og Alvitende" som var irrelevant for ikke-troende, mens det samtidig manglet et tilsvarende forbehold for ikke-troende. Som en følge av dette ble grunnlovens §21 foreslått endret i 1975. Forslaget falt, men en forsikring som utelot Guds hjelp ble stilltiende godtatt.  
Han bidro med modellutvikling til langsiktig økonomisk planlegging i Norge (NOU 1975) og besøkte Costa Rica etter invitasjon fra myndighetene der for å hjelpe til med økonomisk planlegging etter norsk mønster på 1970-tallet.


=== Undervisning ===
På Institutt for sosialøkonomi ved daværende Norges tekniske høgskole i Trondheim (NTH) utarbeidet han undervisningsmateriell, blant annet for kurs i operasjonsanalyse og for basiskurset «Bedrift og samfunn». Han videreutviklet og utvidet utdanningstilbudet for dr.ing.-graden, med en betydelig økning i antall kandidater. Han var en pådriver for etterutdanning innen administrasjon og var i samarbeid med Einar Thorsrud en pionér innen lederopplæring i Norge. Han skrev læreboken «Samfunn og bedrift - en innføring i økonomiske og administrative emner» i 1982, redigert og utvidet etter hans død i 1984. Instituttet ble senere innlemmet i Institutt for industriell økonomi og teknologiledelse ("Indøk") ved NTNU.


=== Verv ===
Medlem i Lederopplæringsrådet i Norge fra 1971.
Vararepresentant til styret i Statoil (Den norske stats oljeselskap a.s.) fra 1974.
Medlem av "Langtidsmodellutvalget" oppnevnt av Planleggingsavdelingen i Det Kongelige Finans- og Tolldepartementet ("Modeller og modellutvikling i den langsiktige økonomiske planleggingen" i 1975).
Medlem av Rådet for industriøkonomisk institutt fra 1981.
Medlem av Norges forskningsråd (Rådet for samfunnsvitenskapelig forskning).


== Journalistisk virksomhet ==
Ved siden av sin akademiske løpebane var han utenriksredaktør i Friheten, skribent i ukeavisen Orientering og fast spaltist i Ny Tid (hvori opptatt Orientering). 


== Politisk aktivitet ==
Han var medlem av NKP, men meldte seg ut i 1956 da Sovjet invaderte Ungarn. Fra starten i 1961 var han aktiv i Sosialistisk Folkeparti og var blant initiativtagerne til dannelsen av Sosialistisk Valgforbund i 1973. Han satt en kort periode på Stortinget som vara for Sosialistisk Venstreparti og ledet Folkebevegelsen mot EEC i Sør-Trøndelag fylke, der nei-stemmene ved Folkeavstemningen i 1972 utgjorde 58%. Han ledet også Sør-Trøndelag Nei til Atomvåpen og Nei til forhåndslagring (av amerikansk krigsmateriell på Norsk jord).


== Publikasjoner ==
A. Amundsen og H.J.A. Kreyberg. «Økonomisk velferdsteori, Professororelesninger i høstsemesteret 1949 og vårsemesteret 1950. Universitetet i Oslo.» Nationaløkonomisk tidsskrift, Bind 89, 1951
Kreyberg. H.J. A. «Kryssløp mellom produksjonssektorer og metodeproblemer ved innsmling av data.» Memorandum, Universitetes Socialøkonomiske institutt, Oslo, aug. 1952
Kreyberg, H.J.A. "A study of tobacco smoking in Norway". Br. J Ca, 8(1), 1954
Kreyberg, H.J.A. «Investeringsvarekryssløpet 1948». Memorandum, Universitetes socialøkonomiske institutt, Oslo, aug. 1954
Kreyberg, H.J.A. «Bruttoinvesteringer, produksjon og sysselsetting etter størrelsen av foretak i industrien.» Memorandum, Sosialøkonomisk institutt, Oslo, des. 1954
Kreyberg. H.J.A. «Beregning av kryssløpskoeffisienter i sektorer med flervareproduksjon.» Memorandum, Universitetets Socialøkonomiske institutt, Oslo, mars 1955
"Statistical report of WHO/UNICEF BCG vaccination programmes". Bull. Org. mond. Santé, Bull. Wld. Hlth. Org., nr. 12, 1955
Kreyberg, H.J.A.. «Økonomisk vekst og økonomisk velferd.» Statsøkonomisk tidsskrift nr. 4, Universitetet i Oslo, Sosialøkonomisk institutt, Oslo 1956
Kreyberg, H.J.A. «En analyse av de økonomiske og sosiale grunntanker som kommer til uttrykk i kravet om en sterk aktivering av vårt lands naturressurser.» Stimulator, Sosialøkonomisk tidsskrift nr. 3/4 1956 og i Humaniora Norvegica, Universitetet i Oslo 1953–54 og Akademisk forlag, 1958
Kreyberg. H.J.A., Johansen, T. med forord ar Ragnar Frisch. «Sosialøkonomisk jamføring mellom alternative anvendelser av elektrisk kraft i Norge.» Memorandum, Sosialøkonomisk institutt, Universitetet i Oslo, mai 1958
Kreyberg. H.J.A. «Hva er en valutaskapende næring?» Sparebankbladet nr. 4–5, 1959 etter to radioforedrag i NRK samme år og som "Klassiker" i Samfunnsøkonomen nr. 2, 2011
Kreyberg, H.J.A. «Oversikt over Keynes-modellene.» Med et forord av Ragnar Frisch. Tilleggsnotat og formelkontroll av Tore Johansen. Memorandum, Sosialøkonomisk Institutt, Universitetet i Oslo, jan. 1961 og Universitetsforlaget, 1972
Johansen, L., Kreyberg, H.J. , Stoltz, G. «Trekk av økonomisk undervisning, forskning og planlegging i Sovjetunionen.» Statsøkonomisk Tidsskrift, hefte 3, 1962
Kreyberg. H.J.A. «Ingeniøren og økonomi.» Sosialøkonomen nr. 2, 1963
Kreyberg, H.J.A. «Randbemerkninger til Stortingsmelding nr. 6 i 1962/63 om utbygging av kraftkrevende industri», Sosialøkonomen nr. 7, 1964
Johansen, L., Kreyberg, H.J., Stoltz, G. "Ensegnement et recherche - Le calcul économique en Union Soviétique". Cahiers de l'I.S.E.A., Fevrier 1964
Kreyberg, H.J. "Empirical relationship of lung cancer incidence to cigarette smoking and a stochastic model for the mode of action of carcinogens". Biometrics (Tuscon): 839–857 Dec. 1965
Kreyberg, H.J.A. «Innføring i operasjonsanalytiske emner (resymé av forelesninger).» Institutt for sosialøkonomi, Norges Tekniske Høgskole, Trondheim 1965
Kreyberg. H.J.A. «Hva er operasjonsanalyse?» Sosialøkonomen nr. 4., 1966
Kreyberg. H.J.A. «Betraktninger omkring distrikstutbyggingen.» Statsøkonomisk tidsskrift, hefte 2., 1968
Kreyberg, H.J.A. «Delsystemer - totalsystemer.» Sosialøkonomen nr. 10, desember 1968
Kreyberg., H.J.A. "On the maximum principle of optimal control in economic processes", Sosialøkonomisk institutt, NTH, 1969
Kreyberg, H.J.A. «Om Norsk tilslutning til EEC - et økonomisk spørsmål? En rundspørring blant økonomer.» Sosialøkonomen nr. 3, 1971
Per Frydenberg intervjuer Hans Jacob Kreyberg og Karl Georg Høyer: «Oljekaka tung å fordøye.» Norsk Natur nr. 4, 1976
Foredrag på Norges Naturvernforbunds representantskapsmøte mai 1976: «Sosiale og økonomiske ringvirkninger av Nordsjøoljen», gjengitt i Norsk natur nr. 5, 1976
Kreyberg, H.J.A. «Oljen og norsk økonomi». Samtidien nr. 5, 1980
Kreyberg, H.J.A. «Samfunn og bedrift. En innføring i økonomiske og administrative emner.» Innføring i økonomi Del 4. Tapir, 1982.


== Referanser ==


== Kilder ==
Adresseavisen, flere
Kreyberg, L. «Kast ikke kortene: i sanitetet- og utenfor, under krigen 1940–45.» Oslo: Gyldendal, 1978.
Ragnar Frisch til H.J.A. Kreyberg, 1965
Henriksen, Arent M. Minneord i «Orientering», juni 1983
Gunnar Bøe, Minneord, Norges Tekniske Vitenskapsakademi, Årbok, 1983
Nils E. Sørgaard. Samfunnsøkonomen nr. 9, 2001


== Eksterne lenker ==
Hans Jacob Kreyberg, WorldCat